Sensommeren 2017 blev begyndelsen på en tumultarisk tid for 19-årige Markus Kjeldsen. Han blev anmeldt for voldtægt. En falsk anmeldelse.

Markus Kjeldsen fra Holstebro fik i august sidste år et opkald fra ordensmagten. Han var blevet sigtet for voldtægt.

- Det var rigtig ubehageligt. Jeg har oplevet piger, der kommer hen og siger svin, fortæller han.

I forbindelse med sigtelsen ransagede politiet hans lejlighed. Han var målløs.

- Man vidste ikke rigtigt, hvad man skulle gøre, fordi man ikke rigtigt havde prøvet sådan noget før. Man stod i en situation, hvor man var tom indeni, uddyber den 19-årige Holstebro-dreng.

Center for Voldtægtsofre anslår, at fem procent af alle anmeldelser om voldtægt er falske. Det var det også i Markus Kjeldsens tilfælde. En måned efter anmeldelsen fik han i e-Boks besked om, at politiet droppede sigtelsen.

- Jeg blev utrolig lettet, for det var en byrde, der var på mine skuldre, forklarer han.

Men selvom han egentlig er frifundet, kommer tvivlen ham fortsat til onde.

- Folkedomstolen vil stadigvæk dømme. Der vil fortsat være nogen ude i byen, der vil gå og tro, at jeg er dømt for voldtægt, selvom jeg bare har været sigtet - og sigtelsen er droppet nu, afslutter han.

Markus Kjeldsen valgte ikke at anmelde pigen for falsk anmeldelse. Alligevel valgte politiet at sigte hende. En sigtelse, der sidenhen også er blevet droppet igen.